贈薛戴
作者：李端
朝代：唐

paragraphs: 曉霧忽爲霜，寒蟬還罷響。
行人在長道，日暮多歸想。
射策本何功，名登絳帳中。
遂矜丘室重，不料阮途窮。
交結慙時輩，龍鍾似老翁。
機非鄙夫正，懶是平生性。
欹枕鴻雁高，閉關花藥盛。
廚煙當雨絕，階竹連窗暝。
欲賦苦饑行，無如消渴病。
舊業歷胡塵，荒原少四鄰。
田園空有處，兄弟未成人。
毛義心長苦，袁安家轉貧。
今呈胸臆事，當爲淚沾巾。